**Nota informativă**

**la proiectul Hotărârii Guvernului pentru aprobarea Regulamentului**

**cu privire la reglementarea efectivului de animale sălbatice în ariile naturale protejate de stat din afara fondului forestier de stat**

Regulamentul cu privire la reglementarea efectivului de animale sălbatice în ariile naturale protejate de stat din afara fondului forestier de stat, este elaborat în conformitate cu prevederile art. 29 alin. 4) al Legii regnului animal nr. 439/1995 și art. 25 al Legii nr. 1538/1998 privind fondul ariilor naturale protejate de stat.

Deși există un Regulament cu privire la reglementarea efectivului de animale sălbatice în ariile naturale protejate de stat *din fondul* forestier de stat, aprobat prin Hotărârea Guvernului nr. 239 din 01.04.2014, acesta nu acoperă ariile protejate *din afara fondului* forestier.

De asemenea, Regulamentul menționat nu poate fi modificat și completat cu prevederi privind reglementarea animalelor sălbatice în ariile protejate *din afara* fondului forestier, deoarece metodele de reglementare și uneltele utilizate diferă foarte mult. Metodele de reglementare și uneltele se utilizează pentru animale copitate (căprior, cerb, mistreț) și nu pot fi aplicate în *ariile protejate din afara fondului forestier* în caz de suprapopulare la răpitori, iepuri și fazani.

De exemplu:

Dacă reglementarea animalelor sălbatice în ariile protejate *din fond* forestier de stat se efectuează individual cu armă cu țeavă ghintuită, apoi, conform proiectului regulamentului propus, reglementarea animalelor sălbatice în ariile protejate *din afara fondului* forestier se va efectua în grup și cu arme cu țeavă lisă.

Proiectul Regulamentului prevede efectuarea măsurilor de reglementare a efectivului unor specii de animale pe întreaga suprafață a ariilor naturale protejate de stat din afara fondului forestier de stat, în scopul ocrotirii sănătății populației, protecției animalelor și plantelor și prevenirii pagubelor ce pot fi cauzate economiei naționale, faunei sălbatice și habitatelor acestora în caz de sporire a efectivului unor specii de animale şi/sau izbucnire a epizootiilor.

Se interzice reglementarea efectivului unor specii de animale în zonele strict protejate din cadrul rezervațiilor științifice, în zonele strict protejate a zonelor umede de importanța internațională și în zona A din cadrul parcurilor naționale.

Speciile de animale, efectivul ( numărul de exemplare), care este supus reglementării numerice, metodele de reglementare, precum și modul de aplicare a măsurilor de reglementare se aprobă de către autoritatea centrală de mediu, în baza unui studiu științific coordonat în scris cu Academia de Științe a Moldovei, iar în cazul epizootiilor și cu Agenția Națională pentru Siguranța Alimentelor.

Regulamentul stabilește 4 metode de reglementare a efectivului de animale care vor fi aplicate conform recomandărilor elaborate de către Academia de Științe a Moldovei și aprobate de către autoritatea centrală de mediu :

1) **capturarea în stare vie** și repopularea altor teritorii.

2) **strămutarea animalelor sălbatice** din ariile protejate suprapopulate prin metode de ademenire în zonele tampon sau alte zone adiacente;

3) **sacrificarea animalelor** în caz de izbucnire a epizootiilor, care se efectuează de către gestionarul ariei protejate în comun cu Agenția Națională pentru Siguranța Alimentelor;

4) **extragerea prin împușcare** a animalelor în cazul sporirii considerabile a numărului de animale se efectuează conform recomandărilor Academiei de Științe a Moldovei. Acțiunea se efectuează de către angajații gestionarului ariei protejate, care se practică în grup, de către o echipă de vânători compusă din gonași și țintași și care constă din hăituirea și mânarea vânatului de către gonași spre linia de țintași. Țintașii extrag vânatul din locuri pentru tragere special amenajate sau neamenajate și care, de regulă, sunt aranjați în linie dreaptă. La extragere se utilizează arme cu țeavă lisă.

Metodelor de reglementare a animalelor enumerate la pct. 9 alin.1), 3) se vor efectua doar în prezența reprezentantului Institutului de Zoologie al Academiei de Științe a Moldovei și a reprezentantului Inspectoratului pentru Protecția Mediului.

**Aspectul financiar-economic:** aprobarea Regulamentului nu necesită surse financiare şi nu va avea impact negativ asupra economiei statului.

Implementarea Regulamentului va contribui la protecția faunei de vânat în ariile protejate neîmpădurite, la repopularea altor teritorii cu densități sub cele optime și menținerea echilibrului efectivului de reproducere a animalelor.

**Ministru Vasile BÎTCA**